<classify> RAIS John Magufuli amemuomba Balozi wa Umoja wa Falme za Kiarabu UAE nchini, Shehe Khalifa Abdulrahman Mohamed Al-Marzooqi, kuwaleta wawekezaji wengi wa nchi hiyo kuja kuwekeza nchini kutokana na kuwapo mazingira mazuri ya uwekezaji.Amemweleza Balozi huyo kuwa, pamoja na misaada inayoendelea kutolewa na UAE kwa Tanzania, kuna maeneo mazuri na mengi ya uwekezaji ikiwamo katika sekta za uvuvi, mifugo, kilimo na viwanda.Rais Magufuli aliyasema hayo juzi katika hafla ya uzinduzi wa madarasa ya Shule ya Msingi Chato na visima vinane vilivyojengwa na Islamic Foundation kwa ufadhili wa UAE, wilayani Chato.Balozi ukienda nyumbani EAU ujue maeneo haya tunahitaji uwekezaji si misaada tu. Huku Chato kuna Hifadhi ya Rubondo, kisiwa kilichopo kwenye ziwa lakini pia kuna tembo, mamba, sokwe mtu, nyoka na wanyama wengine. Ndio eneo kubwa linalotumika kwa uvuvi wa maji baridi, ndege kutoka Ulaya wa aina mbalimbali wanakuja kutaga pale.Burigi ni hifadhi inayounganisha wilaya tano za Ngara, Muleba, Karagwe, Biharamulo na Chato. Hakuna tatizo la vyakula, samaki ni wengi mnaweza kusafirisha kwenda nchi za Kiarabu. Ngombe, mbuzi wapo, Tanzania ni ya pili kwa wanyama wengi, wapo milioni 32.5. Mje muwekeze popote, si lazima hapa, tembea nchini kote, alimweleza Balozi Al-Marzooqi.Rais Magufuli alimueleza Balozi huyo kuwa Watanzania ni wakarimu na wapenda amani na wapo tayari kufanya biashara na nchi yake. Alisema amethamini mradi huo wa maji uliogharimu Sh milioni 340 na ndiyo maana ameamua kwenda mwenyewe kwenye hafla hiyo badala ya kuwakilishwa.  <topic>: kitaifa 